Z A P I S N I K

sa 22. sjednice Općinskog vijeća Općine Starigrad održane dana 06. rujna 2024. godine s početkom u 10:30 sati u vijećnici Općine Starigrad.

Prisutni vijećnici/ce: predsjednik Marko Marasović, Marijan Čavić, Višeslav Jure Dokoza, Dragan Bucić, Višnja Vukić, Jole Petričević, Marina Vukić, Maja Milovac.

Odsutni vijećnici/ce: Ana Marija Krapić

Ostali prisustvovali: načelnik Marin Čavić, pročelnica Marina Milovac i voditeljica odsjeka Anita Milovac Trošelj kao zapisničar.

Predsjednik navodi da će se tokom sjednice pridružit izvođač prezentacije za točku Prezentacija Analize modela raspolaganja ugostiteljsko-turističkom zonom Pod Bucića Podi kada navedena točka dođe na dnevni red. Također konstatira da je u vijećnici prisutan gost koji nije dostavio pravovaljan zahtjev za prisustvo na sjednici, pa je zamoljen da napusti vijećnicu. Navodi kako iz vijeća u vijeće imamo problema sa gostima na sjednici, a protiv nekih su podnesene i kaznene prijave. *(10:31 sati sjednica se prekida na 5 minuta.)*

Utvrđivanje kvoruma: predsjednik je otvorio 22. sjednicu, konstatira da je na sjednici prisutno 8 od 9 vijećnika.

*(10:39 sati nastavlja se sjednica Općinskog vijeća. )*Uz poziv je dostavljen prijedlog dnevnog reda. Na prijedlog dnevnog reda dobivena su tri zahtjev za dopunu Dnevnog reda – jedan od vijećnice Maje Milovac i dva od vijećnika Višeslava Jure Dokoza, te će vijećnici obrazložiti svoje zahtjeve. Višeslav Jure Dokoza u prvom zahtjevu traži izmjene i dopune dnevnog reda na način da se u dnevni red uvrsti točka zabrane prometovanja svih vozila preko plaže Pisak u Selinama, a u drugom zahtjevu traži da se točka 19. dnevnog reda koja gasi Odluka o lokaciji za izgradnju vatrogasnog doma preinači u točku Stavljanje van snage odluke o prodaji č.z. 2190/2 k.o. Seline na kojoj je ishodovana sva potrebna dokumentacija, pravomoćna građevinska dozvola i sve suglasnosti i da se na njoj treba izgraditi Vatrogasni dom. Glasuje se za jedan po jedan pristigli zahtjev i oba su odbijena većinom glasova (2 glasa Za – Maja Milovac i Višeslav Jure Dokoza i 5 Protiv). *(10:44 h prva opomena za vijećnika Višeslava Juru Dokozu.)* Maja Milovac u svom zahtjevu za izmjenom i dopunom dnevnog reda traži da se u dnevni red 22. sjednice uvrsti Odluka o zabrani pristupa i prometa vozilima na području k.č. 4253/1 k.o. Seline (plaža Pisak). Glasuje se za navedeni zahtjev koji je većinom glasova odbijen (2 glasa Za – Maja Milovac i Višeslav Jure Dokoza i 5 Protiv).

Predsjednik potom daje prijedlog dostavljenog Dnevnog reda na glasanje, te je usvojen većinom glasova – 7 Za i 1 Protiv (Višeslav Jure Dokoza).

Za sjednicu je utvrđen slijedeći:

DNEVNI RED

1. Usvajanje Zapisnika sa 21. sjednice Općinskog vijeća Općine Starigrad
2. Aktualno
3. Prezentacija Analize modela raspolaganja ugostiteljsko-turističkom zonom Pod Bucića Podi
4. Polugodišnje izvješće o radu načelnika Općine Starigrad za razdoblje 01.01. - 30.06.2024. godine
5. Polugodišnji izvještaj o izvršenju proračuna Općine Starigrad za razdoblje od 01.01. – 30.06.2024. godine
6. Suglasnost na polugodišnji izvještaj o izvršenju Financijskog plana DV „Osmjeh“ za razdoblje 01.01.-30.06.2024.
7. I. izmjene i dopune Proračuna Općine Starigrad za 2024. godinu
8. I. izmjene i dopune Programa javnih potreba u školstvu, predškolskom odgoju i naobrazbi u 2024. godini
9. I. izmjene i dopune Programa javnih potreba u sportu za 2024. godinu
10. I. izmjene i dopune Programa javnih potreba u kulturi za 2024. godinu
11. I. izmjene i dopune Programa građenja komunalne infrastrukture za 2024. godinu
12. I. izmjene i dopune Programa održavanja komunalne infrastrukture za 2024. godinu
13. Odluka o raspodjeli rezultata i načinu korištenja viška prihoda iz 2023. godine
14. Suglasnost na I. Rebalans financijskog plana Dječjeg vrtića "Osmjeh". za 2024. godinu.
15. Suglasnost na Godišnje izvješće o ostvarivanju plana i programa rada dječjeg vrtića „Osmjeh“ za pedagošku godinu 2023./2024.
16. Suglasnost na Godišnji plan i program rada dječjeg vrtića „Osmjeh“ za pedagošku godinu 2024./2025.
17. Odluka o usvajanju Izvješća o provedbi plana upravljanja imovinom u vlasništvu Općine Starigrad za 2023. godinu
18. Odluka o radovima na uređenju Središnjeg obalnog pojasa naselja Starigrad Paklenica
19. Odluka o lokaciji za izgradnju vatrogasnog doma
20. Odluka o II. izmjeni Odluke o koeficijentima za obračun plaće službenika i namještenika u Jedinstvenom upravnom odjelu Općine Starigrad
21. Odluka o ukidanju statusa javnog dobra u općoj uporabi na čest. br. 4064/2 i 4064/3 k.o. Seline
22. Zamolbe

**Ad.1). Usvajanje zapisnika sa 21. sjednice Općinskog vijeća Općine Starigrad**

Zapisnik sa 21. sjednice predsjednik stavlja na primjedbe. Jole Petričević se javlja za riječ i navodi da je zapisnik korektan, ali nema potrebe pisati romane na više stranica o pitanjima i nedoumicama vijećnika Dokoze jer je sve snimljeno. Višeslav Jure Dokoza javlja se za repliku *(10:51 h druga opomena za vijećnika Višeslava Juru Dokozu.)* Predsjednik upozorava vijećnika Višeslava Juru Dokozu i zbog neprimjerenog rječnika i ponašanja prema ostalim vijećnicima oduzima mu riječ i utvrđuje da je sada na sjednici pristutno 7 od 9 vijećnika. Nitko se drugi ne javlja za raspravu i zapisnik je potvrđen jednoglasno – 7 glasova Za.

**Ad.2). Aktualno**

Predsjednik otvara točku aktualno u 10:53 sati i navodi da nije primjereno da se vijećnici ovako ponašaju, potom daje riječ načelniku. *(10:55 h sjednica se prekida na 5 minuta).* U 11:01h nastavlja se sjednica i načelnik navodi da turistička sezona još traje i da je prvih 8 mjeseci statistika noćenja na razini kao prošle godine. Nadalje navodi za projekt Središnji obalni pojas da su radovi na 2. podfazi gotovi i da misli da su svi upoznati sa aktivnostima vijećnika Dokoze koji je sa svojim suradnicima crtao crte parkinga na novom bijelom kamenu i za to je pozvana policija i podignuta kaznena prijava. Što se tiče ostalih projekta završeni su radovi na dječjem igralištu Trg Stjepana Radića i na igralištu u Selinama, te su u tijeku radovi na groblju i mrtvačnici u Selinama. Osvrće se na problematiku plaže Pisak i na konstantne napade od tzv. Udruge Seline (registrirana 2015. godine i imala je samo jednu osnivačku skupštinu i zapravno nema pravni legitimitet) i navodi da se ovu temu više puta očitovao i medijima pokušavajući objasniti cijelu situaciju ne na način kako je ona predstavljena od tzv. Udruge Seline. Upoznaje vijećnike sa peticijom koja je zaprimljena u Općinu Starigrad koju su samoinicijativnu radili mještani Selina i prikupili 211 potpisa mještana protiv zatvaranja puta prema plaži Pisak. Načelnik navodi da on predstavlja Općinu i sve mještane i mora uzeti u obzir i mišljenje mještana Selina i da treba sagledati i tražiti mogućnosti rješenja tog problema. Planira se sazvati zbor mještana Selina pa da se izlože sve ideje na koji način se može rješiti taj problem. Na redu su vijećnička pitanja. Maja Milovac navodi svoje primjedbe vezano za plažu Pisak i potom postavlja pitanja – što se događa sa projektom Nove škole, pitanje vezano za nastavak radova na nogostupu prema zapadnom dijelu Općine i sanacija određenih dijelova i šanse za njihov popravak, te pitanje za dinamiku radova vodovoda i ima li nešto novo vezano za to. Načelnik odgovora da je vezano za Novu školu prije tri dana bio u Ministarstvu obrazovanja na sastanku na tu temu – Osnovna škola je ishodovala građevinsku dozvolu po ondašnjim važećim standardima vezano za kvadraturu učionica (56 m2) i nije bilo mogućnosti projektiranja manje škole. U međuvremenu se promijeno pravilnik o normativima učionica. Napravljena je analiza broja učenika i trebalo bi smanjivati kvadraturu učionica. Projektom je predviđena gradnja nove škole i rušenje postojeće. Može se ići na način da se zadrži ova škola, ali financiranje bi bilo minimalno jer se kod financiranja po ovom modelu priznaje samo nadogradnja škole, a kvadratura postojeće škole se ne bi financirala i po ovom modelu dobili bi 250 do 300 m2 financiranja, a svu ostalu razliku trebao bi pokriti osnivač i ne postoji drugi način. Zaključak je donosen sljedeći - Pošto postoji građevinska dozvola, plan je da se ide u izmjenu građevinske dozvole i da se uskladi sa novim normativima i da se isfinancira ono što se može isfinancirati odnosno što daje Ministarstvo, a osnivač preuzme na sebe financiranje razlike u kvadraturi. U međuvremenu je napravljena analiza što bi značilo da se ide na nadogradnju škole – postojeća škola je potpuno neadekvatna i skuplja je verzija da se to renovira nego da se napravi nova škola. Ići će se u smjeru izmjene građevinske dozvole za novu školu – znači izmjena po normativima, te rušenje postojeće i izgradnja nove škole. U projektiranju bi napravili i dvoranu i da tu razliku prihvati Općina. Što se tiče nogostupa odrađena je ona faza što je i ugovoreno na temelju postojećih dokumentacija i dugo je trajalo. Za daljnji nogostup odnosno dionice koje nisu odrađene treba ići na ishođenje građevinske dozvole radi imovinsko pravnih odnosa jer ima dosta privatnog vlasništva. Za dionice koje bi mogli isfinancirati u suradnji sa Hrvatskim cestama napravila bi se projektna dokumentacija. U Koićima na stanici potrebno je napraviti potporni zid, a za ostale dijelove bi se stavile mreže i rješilo na taj način. Vezano za pitanje za vodovod – u tijeku su radovi na rekonstrukciji vodovoda od Maslenice do Starigrada i idu dinamikom ovisno o osiguranim sredstvima. Ishodovana je građevinska dozvola za nastavak vodovoda i čekamo prvi natječaj. Jole Petričević postavlja pitanja vezano za vodovod i osigurana sredstva, potom pitanje vezano za kanalizaciju koju već dugo ne spominjemo i priča da će se dobiti građevinska dozvola za jednu fazu i da li je to prekinuto sasvim i idemo dalje sa spominjanom aglomeracijom jer dalje 2030. odgovorno tvrdi da više nećemo imati goste radi kanalizacije i treće pitanje tko je konkretno prijavljen za napravljenu štetu na središnjem obalnom pojasu ispred crkve i za koju sve štetu je prijavljen. Načelnik navodi da je za vodovod ishodovana dozvola, sredstva su bila osigurana u onom spomenutom dijelu – govorim o vremenu kada ja još nisam bio načelnik, ali ne sve i iz te priče je napravljena vodosprema Starigrad. U međuvremenu sredstva Hrvatskih voda su smanjena zato što su smanjene i naknade i prihodi Hrvatskih voda te su i korona i potresi u međuvremenu utjecali na to. Nacionalna sredstva će biti sve manja i mi i Vodovod se moramo hvatati za EU sredstva. Bitno je da je dokumentacija došla do ove faze i da smo spremni. Što se tiče kanalizacije – to ide kao projekt aglomeracije, izrađena je studija temeljem koje će se raditi dokumentacija i da se postojeće dokumentacije za kanalizaciju za koje imamo lokacijske dozvole uklope u tu priču i ide se na financiranje na europske fondove. Projekt je to od nekoliko milijuna eura. To je veliki problem koji ne može rješiti ni Općina ni Županija nego država i mi samostalno ni nemožemo to rješavati ako nije rješen cijeli kanal. Što se tiče prijave za štetu ta uništavanje imovine prijavljeni su vijećnik Višeslav Jure Dokoza i Rudolf Katić koji su zapravo i uhvaćeni na djelu. Materijalna šteta čišćenja iznosila je oko 1.000,00 EUR i to smo odmah išli sanirati. Vijećnik Dragan Bucić želi postaviti pitanja, ali više nema vremena ni uvjeta. U 11:27 sati zatvara se točka aktualno.

**Ad.3). Prezentacija Analize modela raspolaganja ugostiteljsko-turističkom zonom Pod Bucića Podi**

Načelnik daje uvodno izlaganje i predstavlja predstavnika firme Blue Rock Consulting koji će predstaviti analizu modela raspolaganja ugostiteljsko-turističkom zonom Pod Bucića Podi. Prezentaciju predstavlja Andrej Šimatić. Načelnik nakon prezentacije navodi da bi se temeljem predloženog scenarija aktivacije trebali pripremiti predlošci za 4 natječaja – uvjeti natječaja i ostalo i da se ide kroz ova 4 predložena modela natječaja. Sljedeći korak bi bila izrada tendera dokumentacija (sve bi se radilo uz odobrenja Općinskog vijeća) po modelu koji je prezentiran. Prijedlog načelnika daje se na glasanje.

Općinsko vijeće Općine Starigrad, većinom glasova – 5 glasova Za i 2 Protiv – Jole Petričević i Maja Milovac donijelo je

**Zaključak**

**o prihvaćanju analize modela raspolaganja ugostiteljsko-turističkom zonom Pod Bucića Podi**

*Zaključak čini sastavni dio Zapisnika.*

*U raspravi su sudjelovali: Jole Petričević, Maja Milovac*

**Ad.4). Polugodišnje izvješće o radu načelnika Općine Starigrad za razdoblje 01.01. - 30.06.2024. godine**

Načelnik daje uvodno izlaganje i navodi da je izvješće dostavljeno zajedno sa materijalima za ovu sjednicu.

Općinsko vijeće Općine Starigrad, jednoglasno je – 7 glasova Za, donijelo

**Odluku**

o usvajnju polugodišnjeg izvješća o radu načelnika Općine

Starigrad za razdoblje 01.01.-30.06.2024. godine

*Odluka čini sastavni dio Zapisnika.*

**Ad. 5). Polugodišnji** **izvještaj o izvršenju proračuna Općine Starigrad za razdoblje od 01.01. – 30.06.2024. godine**

Načelnik daje uvodno izlaganje: Ukupni prihodi i primici u razdoblju od 01. siječnja do 30. lipnja 2024. godine ostvareni su u iznosu od 1.321.815,19 EUR. Prihodi poslovanja ostvareni su u iznosu od 1.311.218,35 EUR, a prihodi od prodaje nefinancijske imovine u iznosu od 10.596,84 EUR. Ukupni rashodi i izdaci u izvještajnom razdoblju ostvareni su u iznosu od 1.769.590,94 EUR i od toga se na rashode poslovanja odnosi 802.886,08 EUR, a na rashode za nabavu nefinancijske imovine 966.704,86 EUR.U polugodišnji izvještaj o izvršenju proračuna Općine Starigrad uključeni su vlastiti i namjenski prihodi i primici proračunskog korisnika Dječji vrtić „Osmjeh“. Detaljno obrazloženje polugodišnjeg izvršenja proračuna Općine Starigrad dostavljeno je kao dio materijala za navedenu točku.

Općinsko vijeće Općine Starigrad, jednoglasno je – 7 glasova Za, donijelo

**Odluku**

o usvajnju polugodišnjeg izvještaj o izvršenju proračuna Općine Starigrad

za razdoblje od 01.01. – 30.06.2024. godine

*Odluka čini sastavni dio Zapisnika.*

**Ad. 6). Suglasnost na polugodišnji** **izvještaj o izvršenju Financijskog plana DV „Osmjeh“ za razdoblje 01.01.-30.06.2024.**

Načelnik daje uvodno izlaganje: Polugodišnji izvještaj o izvršenju financijskog plana Dječjeg vrtića Osmjeh sastavljen je prema Zakonu o proračunu i Pravilniku o polugodišnjem i godišnjem izvještaju o izvršenju proračuna. Ukupni prihodi ostvareni su u iznosu od 116.191,31 EUR i to vlastiti i namjenski prihodi i primitci u iznosu od 22.172,28 EUR i 94.019,03 EUR iz proračuna Općine za financiranje rahoda poslovanja. Rashodi i izdaci ostvareni su u iznosu od 111.454,45 EUR, od toga su rashodi i izdaci koji su financirani sredstvima Općine Starigrad 94.019,03 EUR, te rashodi financirani vlastitim sredstvima iznose 17.435,42 EUR. Detaljno obrazloženje polugodišnjeg izvršenja financijskog plana dostavljeno je kao dio materijala za navedenu točku.

Općinsko vijeće Općine Starigrad, jednoglasno je – 7 glasova Za, donijelo

**Odluku**

o davanju suglasnosti na polugodišnji izvještaj o izvršenju Financijskog plana

DV „Osmjeh“ za razdoblje 01.01.-30.06.2024.

*Odluka čini sastavni dio Zapisnika.*

*U raspravi je sudjelovao: Jole Petričević.*

**Ad. 7). I. izmjene i dopune Proračuna Općine Starigrad za 2024. godinu**

Načelnik daje uvodno izlaganje: Proračun Općine Starigrad za 2024. godinu kao i projekcije proračuna za 2025. i 2026. godinu usvojene su na 16. sjednici Općinskoj vijeća Općine Starigrad održanoj 30. studenog 2023. godine, a objavljen je u Službenom glasniku Zadarske županije broj 20/23. Na osnovi članka 45. Zakona o proračunu predstavničko tijelo donosi izmjene i dopune proračuna za tekuću godinu na razini skupine ekonomske klasifikacije. Izmjenama i dopunama proračuna mijenja se isključivo plan za tekuću proračunsku godinu. Izmjene i dopune proračuna sastoje se od plana za tekuću proračunsku godinu i sadrže opći i posebni dio te obrazloženje izmjena i dopuna proračuna. I. Izmjenama i dopunama Proračuna Općine Starigrad predlaže se proračun u iznosu 4.961.360,00 EUR što je smanjenje za 224.140,00 EUR odnosno za 4,32 % u odnosu na Proračun za 2024. godinu. Detaljno obrazloženje izmjena i dopuna proračuna Općine Starigrad dostavljeno je kao dio materijala za navedenu točku.

Općinsko vijeće Općine Starigrad, jednoglasno je – 7 glasova Za, donijelo

**Odluku**

o I. izmjenama i dopunama Proračuna Općine Starigrad za 2024. godinu

*Odluka čini sastavni dio Zapisnika.*

**Ad. 8). I. izmjene i dopune** **Programa javnih potreba u školstvu, predškolskom odgoju i naobrazbi u 2024. godini**

Uvodno izlaganje podnio je predsjednik: program je sastavni dio proračuna te se predlaže njegovo usvajanje. Za ostvarivanje programa predviđeno je ukupno 326.066,00 EUR-a.

Općinsko vijeće Općine Starigrad, jednoglasno je – 7 glasova Za, donijelo

**Odluku**

o I. izmjenama i dopunama Programa javnih potreba u školstvu, predškolskom

odgoju i naobrazbi u 2024. godini

*Odluka čini sastavni dio Zapisnika.*

**Ad. 9). I. izmjene i dopune Programa javnih potreba u sportu za 2024. godinu**

Uvodno izlaganje podnio je predsjednik: program je sastavni dio proračuna te se predlaže njegovo usvajanje. Za ostvarivanje programa predviđeno je ukupno 206.946,00 EUR-a.

Općinsko vijeće Općine Starigrad, jednoglasno je – 7 glasova Za, donijelo

**Odluku**

o I. izmjenama i dopunama Programa javnih potreba u sportu za 2024. godini

*Odluka čini sastavni dio Zapisnika.*

**Ad. 10). I. izmjene i dopune Programa javnih potreba u kulturi za 2024. godinu**

Uvodno izlaganje podnio je predsjednik: program je sastavni dio proračuna te se predlaže njegovo usvajanje. Za ostvarivanje programa predviđeno je ukupno 30.500,00 EUR-a.

Općinsko vijeće Općine Starigrad, jednoglasno je – 7 glasova Za, donijelo

**Odluku**

o I. izmjenama i dopunama Programa javnih potreba u kulturi za 2024. godini

*Odluka čini sastavni dio Zapisnika.*

**Ad. 11). I. izmjene i dopune Programa** **građenja komunalne infrastrukture za 2024. godinu**

Uvodno izlaganje podnio je predsjednik: program je sastavni dio proračuna te se predlaže njegovo usvajanje. Za ostvarivanje programa predviđeno je ukupno 1.754.700,00 EUR-a.

Općinsko vijeće Općine Starigrad, jednoglasno je – 7 glasova Za, donijelo

**Odluku**

o I. izmjenama i dopunama Programa građenja komunalne infrastrukture za 2024. godinu

*Odluka čini sastavni dio Zapisnika.*

**Ad. 12). I. izmjene i dopune Programa održavanja komunalne infrastrukture za 2024. godinu**

Uvodno izlaganje podnio je predsjednik: program je sastavni dio proračuna te se predlaže njegovo usvajanje. Za ostvarivanje programa predviđeno je ukupno 984.500,00 EUR-a.

Općinsko vijeće Općine Starigrad, jednoglasno je – 7 glasova Za, donijelo

**Odluku**

o I. izmjenama i dopunama Programa održavanja komunalne infrastrukture za 2024. godinu

*Odluka čini sastavni dio Zapisnika.*

**Ad. 13). Odluka o raspodjeli rezultata i načinu korištenja viška prihoda iz 2023. godine**

Načelnik daje uvodno izlaganje: Pravilnikom o proračunskom računovodstvu i računskom planu propisano je da se rezultat poslovanja ostvaren u proračunskoj godini raspodjeljuje u sljedećoj u skladu sa odlukom o raspodjeli rezultata. Ovom odlukom raspoređuje se rezultat poslovanja utvrđen godišnjim financijskim izvještajima i godišnjim izvješćem o izvršavanju Proračuna za 2023. godinu. Utvrđeni rezultat poslovanja na kraju 2023. godine uvršten je u I. izmjene i dopune Proračuna Općine Starigrad za 2024. godinu.

Općinsko vijeće Općine Starigrad, jednoglasno je – 7 glasova Za, donijelo

**Odluku**

o raspodjeli rezultata i načinu korištenja viška prihoda iz 2023. godine

*Odluka čini sastavni dio Zapisnika.*

*U raspravi je sudjelovala: Maja Milovac.*

**Ad. 14). Suglasnost na I. Rebalans financijskog plana Dječjeg vrtića "Osmjeh". za 2024. godinu**

Načelnik daje uvodno izlaganje: Prva izmjena financijskog plana sastavljena je radi usklađivanje prihoda i rashoda financijskog plana sa ostvarenjem u tekućoj proračunskoj godini i očekivanim ostvarenjem do kraja godine. I. Izmjenama i dopunama financijskog plana predlaže se financijski plan u iznosu 281.566,00 EUR što je povećanje za 11.566,00 EUR odnosno za 4,11% u odnosu na financijski plan za 2024. godinu. Detaljno obrazloženje izmjena i dopuna proračuna financijskog plana dostavljeno je kao dio materijala za navedenu točku.

Općinsko vijeće Općine Starigrad, jednoglasno je – 7 glasova Za, donijelo

**Suglasnost**

na I. Rebalans financijskog plana Dječjeg vrtića "Osmjeh“ za 2024. godinu

*Odluka čini sastavni dio Zapisnika.*

**Ad. 15). Suglasnost** **na Godišnje izvješće o ostvarivanju plana i programa rada dječjeg vrtića „Osmjeh“ za pedagošku godinu 2023./2024.**

Načelnik daje uvodno izlaganje: Godišnji plan i program rada dječjeg vrtića Osmjeh za pedagošku godinu 2023./2024. donesen je u rujnu prošle godine, a sada se donosi izvješće o ostvarivanju navedenog plana i programa gdje je sadržano sve o ustrojstvu rada, materijalnim uvjetima rada, odgojno obrazovnom radu, suradnji sa roditeljima i vanjskim ustanovama, izvješća ravnateljice, pedagoga i zdravstvene voditeljice. Navedeno izvješće je dostavljeno kao dio materijala za ovu točku. Predloženo izvješće koje je usvojilo Upravno vijeće dostavljeno je Općinskom vijeću Općine Starigrad na suglasnost.

Općinsko vijeće Općine Starigrad, jednoglasno je – 7 glasova Za, donijelo

**Suglasnost**

na Godišnje izvješće o ostvarivanju plana i programa

rada dječjeg vrtića „Osmjeh“ za pedagošku godinu 2023./2024.

*Odluka čini sastavni dio Zapisnika.*

**Ad. 16). Suglasnost na** **Godišnji plan i program rada dječjeg vrtića „Osmjeh“ za pedagošku godinu 2024./2025.**

Načelnik daje uvodno izlaganje: Godišnji plan i program rada dječjeg vrtića Osmjeh za pedagošku godinu 2024./2025. sadrži podatke o programima dječjeg vrtića, materijalnim uvjetima rada, odgojno-obrazovnom radu, njezi i skrbi za tjelesni rast i zdravlje djece, stručnom usavršavanju odgojnih djelatnika, suradnji sa roditeljima i ostalim društvenim čimbenicima, vrednovanje i financiranje programa, te planove i programe rade ravnateljice, pedagoga i zdravstvenog voditelja. Navedeno izvješće je dostavljeno kao dio materijala za ovu točku. Predloženo izvješće koje je usvojilo Upravno vijeće dostavljeno je Općinskom vijeću Općine Starigrad na suglasnost.

Općinsko vijeće Općine Starigrad, jednoglasno je – 7 glasova Za, donijelo

**Suglasnost**

na Godišnji plan i program rada dječjeg vrtića „Osmjeh“

za pedagošku godinu 2024./2025.

*Odluka čini sastavni dio Zapisnika.*

**Ad. 17). Odluka** **o usvajanju Izvješća o provedbi plana upravljanja imovinom u vlasništvu Općine Starigrad za 2023. godinu**

Načelnik daje uvodno izlaganje: Izvješće o provedbi Plana upravljanja imovinom prati strukturu svih poglavlja godišnjeg plana upravljanja imovinom u vlasništvu Općine Starigrad koji je donesen 09. studenog 2022. godine. Materijal ovog Izvješća obuhvaća podatke sa stanjem na dan 31. prosinca 2023. godine i prikazana su izvješća o godišnjim planovima upravljanja imovinom po pojednoj vrsti imovine, te godišnja realizacija posebnih ciljeva i mjera upravljanja općinskom imovinom. Navedeno izvješće je dostavljeno kao dio materijala za ovu točku.

Općinsko vijeće Općine Starigrad, jednoglasno je – 7 glasova Za, donijelo

**Odluku**

o usvajanju Izvješća o provedbi plana upravljanja imovinom u vlasništvu

Općine Starigrad za 2023. godinu

*Odluka čini sastavni dio Zapisnika.*

*U raspravi je sudjelovao: Jole Petričević.*

**Ad. 18). Odluka o radovima na uređenju Središnjeg obalnog pojasa naselja Starigrad Paklenica**

Načelnik daje uvodno izlaganje.

Općinsko vijeće Općine Starigrad, jednoglasno je – 7 glasova Za, donijelo

**Odluku**

o radovima na uređenju Središnjeg obalnog pojasa naselja Starigrad Paklenica

*Odluka čini sastavni dio Zapisnika.*

*U raspravi su sudjelovali: Jole Petričević, Maja Milovac.*

**Ad. 19). Odluka o lokaciji za izgradnju vatrogasnog doma**

Načelnik daje uvodno izlaganje.

*(12:35 sati vijećnica Marina Vukić napušta sjednicu i sada je prisutno 6 vijećnika).*

Općinsko vijeće Općine Starigrad, većinom glasova – 5 glasova Za i 1 Protiv –Maja Milovac donijelo je

**Odluku**

o lokaciji za izgradnju vatrogasnog doma

*Odluka čini sastavni dio Zapisnika.*

*U raspravi su sudjelovali: Jole Petričević, Maja Milovac.*

**Ad. 20). Odluka** **o II. izmjeni Odluke o koeficijentima za obračun plaće službenika i namještenika u Jedinstvenom upravnom odjelu Općine Starigrad**

Načelnik daje uvodno izlaganje.

Općinsko vijeće Općine Starigrad, jednoglasno je – 6 glasova Za, donijelo

**Odluku**

o II. izmjeni Odluke o koeficijentima za obračun plaće službenika i namještenika

u Jedinstvenom upravnom odjelu Općine Starigrad

*Odluka čini sastavni dio Zapisnika.*

*U raspravi su sudjelovali: Jole Petričević, Maja Milovac.*

**Ad. 21). Odluka** **o ukidanju statusa javnog dobra u općoj uporabi na čest. br. 4064/2 i 4064/3 k.o. Seline**

Načelnik daje uvodno izlaganje.

Općinsko vijeće Općine Starigrad, jednoglasno je – 6 glasova Za, donijelo

**Odluku**

o ukidanju statusa javnog dobra u općoj uporabi na čest. br. 4064/2 i 4064/3 k.o. Seline

*Odluka čini sastavni dio Zapisnika.*

**Ad.22). Zamolbe**

**Nevenka Gavrić:** Zamolba za otkup dijela čestice 3855/1 k.o. Seline koja je u vlasništvu Općine Starigrad radi formiranja pravilnog oblika čestice 3842/2 k.o. Seline. Načelnik navodi da se radi o čestici zemlje koja je prostornim planom označena kao šuma, ne radi se o građevinskom području te predlaže odbijanje ove zamolbe. Nitko se nije prijavio za raspravu.

Općinsko vijeće Općine Starigrad, jednoglasno je – 6 glasova Za, donijelo

**Odluku**

kojom se odbija zamolba Nevenke Gavrić za otkup dijela čestice 3855/1 k.o. Seline

**Boris Miočić:** Iskazivanje namjere za pravo prvootkupa novoformirane čestice zemlje 255 k.o. Tribanj koja je u vlasništvu Općine Starigrad. U raspravi sudjeluje Maja Milovac sa pitanjem vezano za brojne čestice koje su još uvijek u društvenom vlasništvu. Prijedlog načelnika je odbijanje zamolbe jer se radi o novoformiranoj čestici koja je u naravi društveno vlasništvo i još nije utvrđena granica pomorskog dobra, te se ne može prodavati.

Općinsko vijeće Općine Starigrad, jednoglasno je – 6 glasova Za, donijelo

**Odluku**

kojom se odbija pravo prvootkupa novoformirane čestice zemlje 255 k.o. Tribanj

**Hrvoje Vidalina:** Zamolba za otkup dijela čestice zemlje 4639/1 k.o. Starigrad jer je temeljem nove katastarske izmjere formirana nova katastarska čestica 2725 umjesto stare 4634 k.o. Starigrad i ta nova čestica je obuhvatila i završni dio puta koji se ne koristi i time dobiva malo proširenje zemljišta te moli da se ne ide na sud i poništava ova izmjera. Načelnik navodi da je Općina Starigrad uložila prigovor na ovu novoformiranu česticu i prijedlog načelnika je odbijanje zamolbe.

Općinsko vijeće Općine Starigrad, jednoglasno je – 6 glasova Za, donijelo

**Odluku**

kojom se odbija zamolba Hrvoja Vidaline za otkup dijela čestice zemlje 4639/1 k.o. Starigrad

Sjednica je završila sa radom 12:48 sati.

Prijepis zapisnika sačinila Predsjednik Općinskog vijeća

Anita Milovac Trošelj Marko Marasović